199 każ ġdid ta' Covid-19 filwaqt li jmutu żewġ anzjani In-numru tal-każi attivi f'pajjina tela' għal 2,526 wara li minn 3,100 swab test li saru matul il-jum tal-bieraħ irriżultaw 199 persuna pożittivi għall-Covid-19. Fl-istess waqt kien hemm 106 persuni li kienu rapportati bħala li rkupraw mill-virus. Intant mill-istatistika ppubblikata mill-awtoritajiet tas-saħħa jirriżulta li sal-bieraħ kienu amministrati 62,059 doża tal-vaċċin kontra l-Covid-19. S'issa 19,828 persuna ngħataw iż-żewġ dożi tal-vaċċin. Il-Ministeru għas-Saħħa qal ukoll li matul dawn l-aħħar 24 siegħa kien hemm żewġ pazjenti li mietu waqt li kienu pożittivi bil-Covid-19. L-ewwel każ jikkonċerna anzjana ta' 92 sena li mietet fl-Isptar Ġenerali t'Għawdex, filwaqt li fit-tieni każ anzjan ta' 84 sena miet fl-Isptar Mater Dei. Għaldaqstant in-numru tal-vittmi s'issa jammonta għal 303.